
Disszociáció (sorozat)

Kulcsszavak: elkülönülés, kapcsolatrendszer, genetikai lenyomat, levél, rétegződés
Az elmúlt egyetemi éveim folyamán alkotásaim fókuszában különböző pszichológiai folyamatok, illetve önismereti kérdések reprezentációi álltak. Ezúttal a disszociáció fogalmának, és az ebből részben asszociációs lánc útján tovább ívelő, lelki és biológiai folyamatoknak a körbejárására és leképezésére vállalkoztam. A disszociáció szó elkülönülést, szétválást jelent. Célja röviden összefoglalva a lelki vagy testi fájdalommal, stresszel szembeni védekezés, vagy annak elkerülése. A fogalomhoz kapcsolódhat a trauma átélésének és feldolgozásának témaköre – valamint az abból való gyógyulásé, illetve annak esetleges átörökítése.
A disszociáció jelensége hétköznapi helyzetekben is előfordulhat, valamint a biológiában is megfigyelhető a növényeknél, sejtzárványok formájában. Képletesen fogalmazva, hogyha valami olyasmivel kerülnek szembe a növények, amit nem tudnak beépíteni, vagy nem tudják felhasználni, akkor igyekeznek elhatárolódni attól, de az is megeshet, hogy „cipelik” magukkal egész életük során. A hozott, ránk áthagyományozott transzgenerációs traumákról is elmondható ez, és alapvetően a múltban átélt hatásokra, eseményekre is – mert hogy ezekkel a hétköznapokban kell megküzdeni, feldolgozni.
A munkák önreflexív jellegűek, fontos volt számomra a saját múltammal való szembenézés és annak feltárása, a saját, de mégis idegenszerű érzéseim feltérképezése, ugyanakkor önmagam értelmezése egy nálam kiterjedtebb családtörténeti eseménysorozatban.



